***Λίγα λόγια για να γίνει το βιβλίο μας...***

***παιχνίδι δημιουργίας, ανακαλύψεων και γνώσεων!***

Κι αν διαβάσατε το παραμύθι μας... κι αν ακούσατε το CDμας... το ταξίδι δεν τελείωσε.

Το ταξίδι μόλις ξεκινά! Στον κόσμο της επιστήμης, των τεχνών και των γραμμάτων.

Στον κόσμο του παιχνιδιού, της έμπνευσης και της φαντασίας!

***Για αρχή...***

Ξεφυλλίστε το παραμύθι μας ξανά από την αρχή ακολουθώντας προσεκτικά τον αγαπημένο μου δύτη, και όπως εκείνος, δηλαδή σαν αρχαιολόγος, ανακαλύψετε μαζί του εννέα αρχαιολογικά αντικείμενα, έτσι όπως τα ζωγράφισε η εικονογράφος Λιάνα Δενεζάκη, εμπνευσμένη από πραγματικά αρχαιολογικά ευρήματα προερχόμενα από τον ελληνικό βυθό. Συγκεκριμένα, από τα ναυάγια των Αντικυθήρων, των Ιρίων, της Σύρνας και της Ζακύνθου.

***Ποια αντικείμενα;***

Αυτά που μας αποκαλύπτει η αρχαιολόγος Φραγκούλα Γεώρμα στο κείμενό της «Ενάλια αρχαιολογία και κρυμμένοι θησαυροί στο βυθό του παραμυθιού μας», το οποίο θα βρείτε στο CD-ROMμας. Ένα κείμενο απέριττο, με μόνο όσα θα χρειαστείτε για να μελετήσετε την ιστορία αυτών των αντικειμένων και να γνωρίσετε την Ενάλια Αρχαιολογία ως επιστήμη, μέσα από χρήσιμους υπερσυνδέσμους (links) στη θάλασσα του Διαδικτύου!

***Κι έπειτα;***

Έπειτα παίξτε και δημιουργήστε με όλους αυτούς τους θησαυρούς, αξιοποιώντας τις παιχνιδιάρικες ιδέες που κατέγραψε για εμάς η παιδαγωγός Κατερίνα Γεώρμα στο κείμενό της «Δραστηριότητες για το σπίτι, την τάξη, την ομάδα, την παρέα», το οποίο θα βρείτε επίσης στο CD-ROMμας. Πρόκειται για δραστηριότητες που εμπνεύστηκε και υλοποίησε πιλοτικά στο «Κέντρο Προσχολικής Εκπαίδευσης – Κατερίνα Γεώρμα» στην Πάτρα, αξιοποιώντας το κείμενο του βιβλίου αλλά και την πολυετή της εμπειρία στη Μουσειακή Αγωγή των μικρών παιδιών.

***Κι αν αυτό δεν είναι αρκετό...***

Τραγουδήστε, χορέψτε, ζωγραφίστε και παίξτε με τα τραγούδια μας!

Το παιδικό μιούζικαλ «Τρεις ευχές κρυμμένες σε κοχύλι» περιμένει να φωλιάσει στις καρδιές σας και ν’ ανέβει στη σκηνή του σπιτιού, του σχολείου ή του θεάτρου της δικής σας παρέας!

***Έως τότε...***

Θα περιμένω τα δημιουργικά σας νέα κι ό,τι άλλο θελήσετε να μοιραστείτε μαζί μου

στο: marilenakavada@ath.forthnet.gr

***Με αγάπη, πάντα δίπλα σας***

***Μαριλένα Καββαδά***